Դիեգո Կառլոս Սանտոս Սիլվա

Դիեգո Կառլոս (պորտ.՝ Diego Carlos, մարտի 15, 1993(1993-03-15), Barra Bonita, Սան Պաուլու, Բրազիլիա), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Սևիլյայի կազմում։ Խաղում է կենտրոնական պաշտպանի դիրքում։


== Ակումբային կարիերա ==


=== Դեսպորտիվո Բրազիլիա ===
Դիեգո Կառլոսը Դեսպորտիվո Բրազիլիայի ակադեմիայի սան է։ 2013 թվականի սկզբին նա վարձավճարով միացավ Սան Պաուլուին, սակայն ակումբի կազմում չանցկացրեց ոչ մի հանդիպում։ 2014 թվականին Դիեգոն վարձավճարով տեղափոխվեց Պաուլիստա։ Իր պրոֆեսիոնալ դեբյուտը նշեց մարտի 2-ին՝ Լիգա Պաուլիստայի Ռիու Կլարուի դեմ խաղում։ Մայիսին բրազիլացին մոտ 1 ամսվա վարձավճարով միացավ Մադուրեյրային։ Առաջին հանդիպումը Սերիա C-ում անցկացրեց մայիսի 24-ին՝ փոխարինման մտնելով Սան Կաետանոյի դեմ խաղում։ Մադուրեյրայի կազմում Դիեգոն անցկացրեց 2 հանդիպում։


=== Էշտորիլ ===
2014 թվականի հուլիսի 2-ին Դիեգո Կառլոսը տեղափոխվեց Էշտորիլ Պրայա։ Սեպտեմբերին նա 1 տարվա վարձավճարով միացավ Պորտուին, որտեղ սկսեց հանդես գալ ակումբի երկրորդ թիմի կազմում։ Իր դեբյուտը Պորտու B-ի կազմում նշեց նոյեմբերի 5-ին՝ Տոնդելայի դեմ խաղում։ Թիմի կազմում բրազիլացին անցկացրեց 19 հանդիպում։
2015-16 մրցաշրջանում Դիեգոն վերադարձավ Էշտորիլ։ Իր դեբյուտը Պորտուգալիայի առաջնությունում նշեց 2015 թվականի օգոստոսի 16-ին՝ թիմի մեկնարկային կազմում խաղադաշտ դուրս գալով Բենֆիկայի դեմ խաղում։ Սեպտեմբերի 19-ին բրազիլացին հեռացվեց խաղադաշտից Տոնդելայի դեմ խաղում՝ ստանալով երկրորդ դեղին քարտը հանդիպման 86-րդ րոպեին։ Իր առաջին գոլը պրոֆեսիոնալ կարիերայում խփեց հոկտեմբերի 24-ին՝ Ռիու Ավիի դեմ խաղում։ 2016 թվականի հունվարի 30-ին Դիեգոն գոլ խփեց Պորտուի դեմ խաղում։ Մարտի 7-ին նա կարմիր քարտ ստացավ Ռիու Ավիի դեմ խաղում։ Էշտորիլի կազմում Դիեգո Կառլոսը անցկացրեց 33 հանդիպում՝ դառնալով 2 գոլի հեղինակ։


=== Նանտ ===
2016 թվականի հունիսին Դիեգո Կառլոսը 5 տարվա պայմանագիր կնքեց Նանտի հետ։ Իր դեբյուտը նշեց օգոստոսի 13-ին՝ թիմի մեկնարկային կազմում խաղադաշտ դուրս գալով Դիժոնի դեմ խաղում։ Իր առաջին գոլը Լիգա 1-ում խփեց 2017 թվականի փետրվարի 12-ին՝ Օլիմպիկ Մարսելի դեմ խաղում։ Մարտի 1-ին Դիեգոն գոլի հեղինակ դարձավ Բաստիայի դեմ հանդիպման վերջին րոպեին՝ փրկելով իր թիմին պարտությունից։ Սեպտեմբերի 9-ին բրազիլացին խփեց Մոնպելիեի դեմ հանդիպման միակ գնդակը՝ 1-0 հաշվով հաղթանակ պարգևելով Նանտին։ 2018 թվականի հունվարի 14-ին Դիեգոն հեռացվեց խաղադաշտից Պարի Սեն-Ժերմենի դեմ խաղում՝ ստանալով երկրորդ դեղին քարտը հանդիպման 90-րդ րոպեին։ Թիմի ավագի թևկապով նա առաջին անգամ խաղադաշտ դուրս եկավ հոկտեմբերի 30-ին՝ Ֆրանսիայի լիգայի գավաթի Մոնպելիեի դեմ խաղում։ Նանտի կազմում Դիեգո Կառլոսը անցկացրեց 108 հանդիպում՝ դառնալով 4 գոլի հեղինակ։


=== Սևիլյա ===
2019 թվականի հունիսի 3-ին Դիեգո Կառլոսը 5 տարվա պայմանագիր կնքեց Սևիլյայի հետ։ Ակումբը նրա համար վճարեց 15 միլիոն եվրո։ Իր դեբյուտը Լա Լիգայում նշեց օգոստոսի 18-ին՝ թիմի մեկնարկային կազմում խաղադաշտ դուրս գալով Էսպանյոլի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 25-ի դրությամբ


== Ծանոթագրություններ ==


== Արտաքին հղումներ ==
Դիեգո Կառլոսի պաշտոնական Ինստագրամի էջը
Դիեգո Կառլոսը transfermarkt-ում
Դիեգո Կառլոսը soccerbase.com-ում
Դիեգո Կառլոսը WhoScored.com կայքում
Դիեգո Կառլոսը Սևիլյայի պաշտոնական կայքում
Դիեգո Կառլոսը Լիգա 1-ի պաշտոնական կայքում Archived 2019-04-17 at the Wayback Machine.